《拟古诗二十首 其一》
明代·杨起元

行行重行行，与君不暂离。岂惮道理远，相随到天涯。

此地常晦道，会面安可知。安得白日光，为君照容辉。

君行日以远，君心日以缓。寒门隔灵曜，游子不顾返。

劳劳征途间，看看岁月晚。弃捐勿复道，生世同此患。

作者简介：（1547—1599）广东归善人，字贞复，号复所。万历五年进士。从罗汝芳学王阳明理学。张居正当政，恶讲学。适汝芳被劾罢，起元宗王学如常。官至吏部左侍郎。天启初追谥文懿。有《證学编》、《杨文懿集》等。